Document ID: 32009R0560

ΚΑΝΟΝΙΣΜΌΣ (ΕΚ) αριθ. 560/2009 ΤΗΣ ΕΠΙΤΡΟΠΉΣ
της 26ης Ιουνίου 2009
περί τροποποίησης του κανονισμού (ΕΚ) αριθ. 874/2004 για τη θέσπιση κανόνων δημοσίου συμφέροντος σχετικά με την υλοποίηση και τις λειτουργίες του χώρου (τομέα) ανωτάτου επιπέδου .eu και τις αρχές που διέπουν την καταχώριση
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 733/2002 του Ευρωπαϊκού Κοινοβουλίου και του Συμβουλίου, της 22ας Απριλίου 2002, για την υλοποίηση του χώρου (τομέα) ανωτάτου επιπέδου .eu (1), και ιδίως το άρθρο 5 παράγραφος 1,
Ύστερα από διαβούλευση με το μητρώο, σύμφωνα με το άρθρο 5 παράγραφος 1 του κανονισμού (ΕΚ) αριθ. 733/2002,
Εκτιμώντας τα ακόλουθα:
(1)
Η τρίτη παράγραφος του άρθρου 6 του κανονισμού (ΕΚ) αριθ. 874/2004 της Επιτροπής (2) ορίζει ότι το μητρώο διενεργεί την καταχώριση των ονομάτων χώρου (τομέα) χρησιμοποιώντας όλους τους αλφαβητικούς χαρακτήρες των επίσημων γλωσσών της Κοινότητας, εφόσον διατίθενται τα κατάλληλα διεθνή πρότυπα.
(2)
Οι επίσημες γλώσσες της Κοινότητας περιλαμβάνουν περισσότερους αλφαβητικούς χαρακτήρες από όσους διετίθεντο για την καταχώριση στην αρχή της περιόδου σταδιακής καταχώρισης, που προβλέπεται στο κεφάλαιο IV του κανονισμού (ΕΚ) αριθ. 874/2004.
(3)
Ωστόσο, έχει πλέον καταστεί τεχνικώς δυνατή η καταχώριση ονομάτων στις επίσημες γλώσσες της Κοινότητας στον χώρο (τομέα) ανωτάτου επιπέδου .eu (στο εξής «TLD») με την χρήση και αλφαβητικών χαρακτήρων που δεν διετίθεντο για καταχώριση εκείνη την εποχή.
(4)
Πρέπει να εξασφαλιστεί η ενημέρωση των ενδιαφερόμενων μερών σχετικά με τους νέους χαρακτήρες πριν οι εν λόγω χαρακτήρες διατεθούν για την καταχώριση ονομάτων στο πλαίσιο του TLD .eu. Συνεπώς το μητρώο πρέπει να δημοσιεύσει εκ των προτέρων πληροφορίες σχετικά με τους αλφαβητικούς χαρακτήρες, οι οποίοι θα προστεθούν στους χαρακτήρες που διατίθενται για την καταχώριση ονομάτων στον TLD .eu.
(5)
Σύμφωνα με την δεύτερη παράγραφο του άρθρου 9 του κανονισμού (ΕΚ) αριθ. 874/2004, η Επιτροπή ζήτησε από το μητρώο να εισάγει ορισμένα ονόματα χώρου απευθείας στον TLD .eu προς χρήση από τα κοινοτικά θεσμικά όργανα και οργανισμούς. Καθώς πλέον είναι τεχνικώς δυνατή η καταχώριση ονομάτων στις επίσημες γλώσσες της Κοινότητας στο TLD .eu με την χρησιμοποίηση και αλφαβητικών χαρακτήρων που δεν διετίθεντο για καταχώριση κατά την έναρξη της περιόδου σταδιακής καταχώρισης, η οποία προβλέπεται στο κεφάλαιο IV του κανονισμού (ΕΚ) αριθ. 874/2004, πρέπει να δοθεί η δυνατότητα στην Επιτροπή να ζητήσει από το μητρώο να καταχωρίσει ονόματα χώρου που περιέχουν τους εν λόγω χαρακτήρες επιπλέον των ονομάτων των οποίων την καταχώριση έχει ήδη ζητήσει.
(6)
Τα κράτη μέλη, οι υποψήφιες χώρες και τα μέλη του Ευρωπαϊκού Οικονομικού Χώρου έχουν ζητήσει την καταχώριση ή τη δέσμευση των ονομάτων τους σύμφωνα με το άρθρο 8 του κανονισμού (ΕΚ) αριθ. 874/2004. Τα υπόψη ονόματα περιλαμβάνονται στους καταλόγους του παραρτήματος του κανονισμού (ΕΚ) αριθ. 874/2004. Καθώς πλέον είναι τεχνικώς δυνατή η καταχώριση ονομάτων στον TLD .eu και με την χρησιμοποίηση των αλφαβητικών χαρακτήρων των επίσημων γλωσσών της Κοινότητας που δεν διετίθεντο για καταχώριση κατά την έναρξη της περιόδου σταδιακής καταχώρισης, η οποία προβλέπεται στο κεφάλαιο IV του κανονισμού (ΕΚ) αριθ. 874/2004, ορισμένες χώρες ζήτησαν να γίνουν αλλαγές στους εν λόγω καταλόγους.
(7)
Απαιτείται συνεπώς επικαιροποίηση των καταλόγων του παραρτήματος του κανονισμού (ΕΚ) αριθ. 874/2004, ώστε να ληφθούν δεόντως υπόψη τα ονόματα τα οποία περιέχουν χαρακτήρες που δεν διετίθεντο προηγουμένως.
(8)
Ο κανονισμός (ΕΚ) αριθ. 874/2004 πρέπει να τροποποιηθεί αναλόγως.
(9)
Δεδομένου ότι είναι προς το συμφέρον των ευρωπαίων πολιτών και επιχειρήσεων να έχουν τη δυνατότητα να καταχωρίζουν, το ταχύτερο δυνατόν, ονόματα στις επίσημες γλώσσες της Κοινότητας χρησιμοποιώντας αλφαβητικούς χαρακτήρες που δεν διετίθεντο για καταχώριση κατά την έναρξη της περιόδου σταδιακής καταχώρισης, η οποία προβλέπεται στο κεφάλαιο IV του κανονισμού (ΕΚ) αριθ. 874/2004, η έναρξη ισχύος του παρόντος κανονισμού δεν πρέπει να καθυστερήσει αδικαιολόγητα.
(10)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής επικοινωνιών (3),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 874/2004 τροποποιείται ως εξής:
1)
Το άρθρο 6 τροποποιείται ως εξής:
α)
Η πρώτη, δεύτερη και τρίτη παράγραφος γίνονται παράγραφοι 1, 2 και 3.
β)
Η τέταρτη παράγραφος αντικαθίσταται από το ακόλουθο κείμενο:
«4. Εφόσον καταστεί τεχνικώς δυνατή η καταχώριση ονομάτων στις επίσημες γλώσσες στον TLD .eu και με τη χρήση των αλφαβητικών χαρακτήρων που δεν διετίθεντο για καταχώριση κατά την έναρξη της περιόδου σταδιακής καταχώρισης η οποία προβλέπεται στο κεφάλαιο IV, το μητρώο ανακοινώνει στον ιστότοπό του ότι είναι δυνατή η καταχώριση στον TLD .eu ονομάτων που περιέχουν τους εν λόγω χαρακτήρες.
Η ανακοίνωση περιλαμβάνει κατάλογο των υπόψη χαρακτήρων και καθορίζει την ημερομηνία από την οποία θα καταστεί δυνατή η καταχώριση ονομάτων χώρο .eu με τη χρήση των χαρακτήρων αυτών.
Η ανακοίνωση πραγματοποιείται το αργότερο τρεις μήνες πριν από την εν λόγω ημερομηνία.
5. Το μητρώο δεν οφείλει να επιτελεί λειτουργίες χρησιμοποιώντας άλλες γλώσσες εκτός από τις επίσημες.».
2)
Το άρθρο 9 τροποποιείται ως εξής:
α)
Η πρώτη και η δεύτερη παράγραφος γίνονται παράγραφοι 1 και 2.
β)
Προστίθεται η ακόλουθη παράγραφος 3:
«3. Εφόσον καταστεί τεχνικώς δυνατή η καταχώριση ονομάτων στις επίσημες γλώσσες στον TLD .eu με τη χρήση αλφαβητικών χαρακτήρων που δεν διετίθεντο για καταχώριση κατά την έναρξη της περιόδου σταδιακής καταχώρισης, η οποία προβλέπεται στο κεφάλαιο IV, το μητρώο ενημερώνει σχετικά την Επιτροπή.
Η εν λόγω ενημέρωση πραγματοποιείται το αργότερο ένα μήνα πριν από την ημερομηνία της ανακοίνωσης που αναφέρεται στο άρθρο 6 παράγραφος 4 και περιλαμβάνει την ημερομηνία της ανακοίνωσης.
Το αργότερο δέκα εργάσιμες ημέρες πριν από την ημερομηνία, η οποία αναφέρεται στην ανακοίνωση που γίνεται σύμφωνα με το άρθρο 6 παράγραφος 4, η Επιτροπή ζητά από το μητρώο να εισαγάγει απευθείας στον TLD .eu τα ονόματα χώρου, τα οποία περιέχουν έναν ή περισσότερους από τους εν λόγω χαρακτήρες, και τα οποία επιθυμεί να δεσμεύσει προς χρήση των κοινοτικών θεσμικών οργάνων και οργανισμών.».
3)
Στην τέταρτη παράγραφο του άρθρου 11 οι λέξεις «του άρθρου 6 τρίτο εδάφιο» αντικαθίστανται από τις λέξεις «του άρθρου 6 παράγραφος 3».
4)
Στο πρώτο εδάφιο της παραγράφου 1 του άρθρου 12, οι λέξεις «της πρώτης παραγράφου του άρθρου 6» αντικαθίστανται από τις λέξεις «του άρθρου 6 παράγραφος 1».
5)
Το παράρτημα αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Ιουνίου 2009.

Labels: 12
7
15